Na temelju članka 118. Zakona o odgoju i obrazovanju u osnovnoj i srednjoj školi (˝Narodne novine˝ broj: 87/08, 86/09, 92/10, 105/10, 90/11, 16/12, 86/12, 126/12, 94/13, 152/14, 07/17, 68/18, 64/20, 151/22 i 156/23), članka 59. Statuta Osnovne škole Stari Jankovci, a u svezi članka 56. Zakona o proračunu („Narodne novine“ br. 144/21), Školski odbor dana 20. svibnja 2025. godine donosi

**PRAVILNIK O OSTVARIVANJU I KORIŠTENJU NENAMJENSKIH DONACIJA I VLASTITIH PRIHODA OSNOVNE ŠKOLE STARI JANKOVCI**

Članak 1.

Ovim Pravilnikom o ostvarivanju i korištenju nenamjenskih donacija i vlastitih prihoda Osnovne škole Stari Jankovci (u daljnjem tekstu: Pravilnik) uređuju se mjerila i način korištenja nenamjenskih donacija i vlastitih prihoda Osnovne škole Stari Jankovci (u daljnjem tekstu: Škola).

Članak 2.

Vlastitim prihodima smatraju se prihodi koje Škola ostvaruje od obavljanja poslova na tržištu i u tržnim uvjetima, a koji se ne financiraju iz proračuna i nenamjenskih donacija.

U skladu sa stavkom 1. ovoga članka, Škola može ostvariti vlastite prihode od:

* davanja u zakup ili najam zemljišta, prostora i opreme
* prodaje viška proizvedene električne energije
* prodaje starog papira
* drugih poslova.

Članak 3.

Nenamjenske donacije, u smislu ovog Pravilnika, su prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima namjena nije utvrđena.

Nenamjenske donacije dane Školi mogu se koristiti za materijalne i financijske rashode te nabavu opreme.

Članak 4.

Školski prostor (učionice, sportska dvorana i višenamjenski prostor) može se iznajmiti športskim klubovima, građanima, udrugama, ustanovama, trgovačkim društvima i drugim pravnim osobama za održavanje rekreacije, sastanaka, predavanja i sl., ako djelatnost koju bi obavljali u školskom prostoru ne ometa ostvarivanje plana i programa rada Škole i nije u suprotnosti s obrazovnom i odgojnom funkcijom Škole.

Školska imovina daje se na korištenje u skladu s Odlukom o uvjetima i načinu korištenja imovine školskih ustanova čiji je osnivač Vukovarsko-srijemska županija.

Školski stanovi mogu se iznajmiti zaposlenicima Škole na temelju Ugovora o najmu.

Članak 5.

Ostvareni prihodi iz članka 2. ovog Pravilnika koristit će se za podmirenje:

- materijalnih i financijskih rashoda

- rashoda za nabavu nefinancijske imovine

- troškova rada radnicima koji obavljaju poslove kojim se ostvaruju vlastiti prihodi, sukladno

propisima koji uređuju radne odnose, kolektivnom ugovoru i/ili općem aktu Škole

- ostalih rashoda nastalih obavljanjem djelatnosti Škole, a za koje nisu dostatni prihodi Osnivača.

Članak 6.

Vlastiti prihodi ostvareni tijekom jedne kalendarske godine, koji se ne utroše u toj godini, prenose se u sljedeću kalendarsku godinu za podmirenje troškova navedenih u članku 5.

Članak 7.

Ovaj Pravilnik stupa na snagu prvog dana od dana objave na oglasnoj ploči i mrežnoj stranici Škole.

Članak 8.

Stupanjem na snagu ovog Pravilnika prestaje vrijediti Pravilnik o stjecanju i načinu korištenja vlastitih prihoda (Klasa: 012-03/21-01/02, Urbroj: 2188-36-05-21-1) od 19. ožujka 2021. godine.

KLASA: 011-03/25-02/1

URBROJ: 2196-79-05-25-1

Stari Jankovci, 20. svibnja 2025. godine

Predsjednica Školskog odbora

Melita Begović, prof. v.r.

Pravilnik o ostvarivanju i korištenju nenamjenskih donacija i vlastitih prihoda Osnovne škole Stari Jankovci objavljen je na oglasnoj ploči i mrežnoj stranici dana 20. svibnja 2025. godine.

Ravnatelj:

Anđelko Lučić, prof. v.r.